बेटी के बिदाई करे से पहिले पिता खुद दुनिया से बिदाई हो गईल।कवनो पिता खाती बेटी के बियाह के मौका बहुत खुशी के होखेला। जदी बेटी इकलौती बेटी होखे त खुशी अवुरी बढ़ जाला। बेटी के बिदाई करत बाप के आंख से लोर जरूर गिरेला लेकिन मन खुश रहेला। लागेला कि एगो बड़ यज्ञ सम्पन्न हो गइल होखे।
लेकिन, बिहार के एगो पिता के इ खुशी ना नसीब भईल। बेटी के बियाह खाती मन में बहुत प्रकार के सपना सजावे वाला बाप सबकुछ देखलस, बस बेटी के बिदाई करे से पहिले अपने ए दुनिया से चल गइल।मोकमा के हथिदह गांव में भईल ए घटना से गांव के सभ लोग शोक में डूबल बाड़े। मिलल जानकारी के मुताबिक गांव के निवासी विपिन सिंह अपना बेटा विकास अवुरी इलकौती बेटी डॉली के बियाह कुछ दिन पहिले तय कईले रहले।
बेटा-बेटी के एक संगे बियाह होखे से विपिन सिंह बहुत खुश रहले अवुरी अपना क्षमता के मुताबिक तैयारी कईले रहले। बेटा के बारात गुरुवार 28 जून, 2018 के जाए वाला रहे, जबकि बेटी बारात सोमवार 25 जून, 2018 के आईल।पटना से आईल विपिन सिंह के बेटी के बारात में वधू पक्ष के ओर से स्थानीय विधायक अनंत कुमार सिंह समेत इलाका के बहुत नामचीन अवुरी प्रतिष्ठित लोग शामिल भईले। द्वारपूजा अवुरी जयमाल के कार्यक्रम बहुत बढ़िया से भईल। फेर आईल बियाह के बारी।
दूल्हा मंडप में आईल अवुरी बियाह के तैयारी शुरू हो गइल। एही मौका प विपिन सिंह अचानक बेहोश होके गिर गईले। परिवार के लोग तुरंत उनुका के इलाज खाती अस्पताल ले गईले लेकिन तब तक उनुकर मौत हो चुकल रहे।अचानक भईल ए घटना से पूरा परिवार रोवे लागल। गांव के लोग के आंख से लोर बहे लागल। सभ केहु हैरान अवुरी शोक में डूब गइल। हालांकि गांव के बड़-बुजुर्ग ए मौका प हस्तक्षेप कईले अवुरी सादा तरीका से विपिन सिंह के बेटी डॉली के बियाह सम्पन्न करवले।बेटी के हंसी-खुशी अपना शान-शौकत के मुताबिक बिदाई करे के सपना लेले विपिन सिंह बिदाई करे से पहिले खुद दुनिया से बिदाई ले लेले। ऐने अब उनुका बेटा के बियाह के तारीख आगे बढ़ा दिहल बा।
bho_Deva bho_Deva bho_Deva bho_Deva